Kunnanhallitus	§ 114	04.09.2013	

LAUSUNTO JULKISEN HALLINNON ASIAKASPALVELUJEN KEHITTÄMISHANKKEEN LOPPURAPORTISTA

Khall § 114	Valtiovarainministeriö asetti 12.1.2012 julkisen hallinnon asiakaspalvelun kehittämishankkeen toimikaudeksi 15.1.2012 - 31.5.2013. Hankkeen perustana on pääministeri Jyrki Kataisen hallituksen ohjelmassa yhteispalvelulle asetetut tavoitteet:
	- luodaan koko maassa kuntatasolle kattava yhteispalveluiden verkko.
	Määritellään jokaisessa yhteispalvelupisteessä vähintään etäpalvelun saatavilla olevat valtion, kuntien ja eri viranomaisten palvelut.
	- selvitetään kuntien mahdollisuudet toimia yhteispalvelupisteiden vastuu viranomaisina ja ainoana keskeisenä asiakasrajapintana julkisiin palveluihin.

	Hanke on työskentelynsä aikana kiteyttänyt tavoitteensa seuraavasti:
	1. Asiakas saa julkisen hallinnon palvelut yhteisistä asiakaspalvelupisteistä (yhden luukun periaate).
	2. Julkisen hallinnon yhteiset asiakaspalvelupisteet sijaitsevat kohtuuetäisyydellä asukkaista.
	3. Julkisen hallinnon yhteiset asiakaspalvelupisteet lisäävät hallinnon tehokkuutta ja taloudellisuutta.

	Hanke ehdottaa uutta lainsäädäntöä, jonka mukaan kunnat vastaavat yhteisten asiakaspalvelupisteiden perustamisesta ja ylläpitämisestä. Yhteisissä asiakaspalvelupisteissä tarjotaan aina kunnan omat asiakaspalvelut ja ne valtion viranomaisten palvelut, joissa käyntiasiointia on eniten. Kuntapalvelujen lisäksi palvelupisteet tarjoavat lain mukaisia poliisin lupahallinnon, verohallinnon, maistraatin, työ- ja elinkeinotoimistojen (mukaan lukien työvoiman palvelukeskukset sekä elinkeino-, liikenne- ja ympäristökeskukset) palveluja. Sopimuksen perusteella palvelujaan voivat tarjota Kansaneläkelaitos ja maanmittauslaitos sekä muut valtion viranomaiset.

	Tarkoituksena on, että julkisen hallinnon asiakas saa yhteisissä palvelupisteissä em. viranomaisten kattavat asiakaspalvelut. Vähintään 90 % palvelupisteen vaikutusalueen asukkaista on pisteeseen enintään 40 kilometrin matka. Henkilökohtaista käyntiasiakaspalvelua tarjoavat kunnan palveluksessa olevat palveluneuvojat. Silloin, kun palvelu edellyttää viranomaisen toimialan asiantuntemusta, palvelua antaa viranomaisen palveluksessa oleva asiantuntija joko etäyhteydellä tai asiakaspalvelupisteessä paikan päällä toimien. Asiakas ohjataan ensisijaisesti käyttämään sähköisiä palveluja, jos hänen tarvitsemansa palvelu on saatavilla sähköisenä. Valtion varoista maksetaan kunnille korvaus valtion viranomaisten asiakaspalvelutehtävien hoitamisesta. Ehdotus mahdollistaa myös sopimusperusteinen yhteisen asiakaspalvelun järjestämisen.

	Työryhmä on selvittänyt kahta palvelupisteverkkovaihtoehtoa. Näistä toinen, 164 palvelupisteen verkko tarjoaisi keskeiset julkisen hallinnon palvelut yhden luukun periaatteella koko Manner-Suomen väestölle ja kuntien palvelut saisi samalla periaatteella yli 4,6 miljoonaa asukasta. Toisessa vaihtoehdossa palvelupisteet perustettaisiin alkuvaiheessa niihin kuntiin, joissa ei tällä hetkellä ole tarjolla kahden tai kolmen lakisääteisesti yhteiseen asiakaspalveluun osallistuvan toimijan palveluita. Palvelupisteitä tulisi 129 kuntaan, ja palveluiden piirissä olisi vain 2,1 miljoonaa asukasta. Molemmissa vaihtoehdoissa palvelupiste esitetään perustettavaksi Kannukseen, Kaustiselle ja Perhoon.

	Työryhmä ehdottaa, että julkisen hallinnon yhteisen asiakaspalvelun käynnistäminen ja toiminnan vakiinnuttaminen organisoidaan 1.9.2013 - 31.12.2015 työskenteleväksi toimeenpanohankkeeksi. Tämän hankkeen keskeisimpinä tehtävinä ovat tarvittavien asetustasoisten säännösten valmistelu, siirtymäkauden suunnittelu, tarvittavien yhteisten järjestelmien suunnittelu ja hankinta, toimitilasuunnittelu, toiminnan ohjauksen ja valvonnan käynnistäminen, jne.

	Valtiovarainministeriö pyytää kunnalta lausuntoa Julkisen hallinnon asiakaspalvelun kehittämishankkeen loppuraportista ja siihen liittyvästä luonnoksesta hallituksen esitykseksi 13.9.2013 mennessä.

	Keski-Pohjanmaan alueella kuntiin on perustettu viime vuosina palvelupisteitä. Halsuan kunnan palvelupisteellä on nykyisin voimassa olevat sopimukset Kansaneläkelaitoksen ja verohallinnon kanssa. Yhteistyö asiakaspalvelussa on sujunut hyvin. 

	Kjoht:
	Kunnanjohtaja esittää, että lausuntonaan Julkisen hallinnon asiakaspalvelun kehittämishankkeesta Halsuan kunta esittää seuraavaa:
	
	Halsuan kunta pitää myönteisenä, että julkisia palveluja tarkastellaan asiakas- ja saavutettavuusnäkökohdasta. Tarkastelussa on kuitenkin unohdettu syrjäisimpien alueiden palvelujen turvaaminen. Varsinkin Kansaneläkelaitoksen palvelupisteillä on suuri merkitys ikääntyvälle väestölle. Julkishallinnon palveluja tulee voida tarjota myös muilla paikkakunnilla kuin mitä nyt on esitetty esim. sopimusperusteisina. 

	Palvelujen mahdollistaminen sähköisinä on nykyinen suuntaus kaikkialla. Sen seurauksena palvelut todellisuudessa katoavat. Sähköiset palvelut eivät ole sidoksissa vastaanottoaikoihin ja olemassa oleviin työntekijöihin, minkä johdosta ne ovat kustannustehokkaampia. 

	Suurin ongelma on palvelun laadussa. Se ei sisällä asiakkaiden lähes aina tarvitsemaa neuvontaa eikä asiakas tiedä kuka hänen asiaansa käsittelee ja keneen hän voi ottaa asiassaan yhteyttä. Tämä on vastoin voimassa olevia lakeja, direktiivejä, muita säännöksiä sekä hallinnollisia periaatteita. Viranomaiset ja yksittäiset viranhaltijat eivät saa eivätkä voi olla asiakkaiden saavuttamattomissa. Järjestelmä tulee luoda sellaiseksi, että asiakkailla on todellinen mahdollisuus saada asiassaan neuvontaa ja tietää hänen asiaansa käsittelevän virkailijan henkilöllisyys ja yhteystiedot.

	Päätös:
	Esitys hyväksyttiin yksimielisesti.

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Halsualla 16.9.2013

Virallisesti: 			Jari Penttilä
				Kunnanjohtaja